title: Vulturín
text: O vulturín, voltorín, vultorín, volturín, u vulturino (en ansotano vuitrino) ye una trampa u arte de pesca que s'emplega en os ríos y cequias y que consiste en una cesta u estructura de bimbre con o fondo zarrau, con una atra cesta en forma d'embudo en a botana, que fa fácil d'entrar pero quasi imposible que a presa torne a salir quan ya s'ha ficau t'adintro. As formas más modernas d'iste aparello se fan con bolsas de rete.
  
  Se paraba en os trangos más estretos por an que os animals aquaticos se vieban forzaus a pasar, como as rasas en os ríos y barrancos u en os auguatiellos d'as cequias, más que más quan se miraba d'atrapar especies que migran contra la corrient (como a enguila), lo que las fa de más fácil engatusar porque, como van alma a luitar contra la corrient, no s'apercatan nian que se son ficando en a trampa. Bella vez tamién se podeba fer ir a os peixes cara t'an que yera o vulturín debantando un murete con piedras en a glera.
  
  Referencias
  
  Se veiga tamién 
  
   Trasmallo.
   Esparbero (rete).
  
  Pesca